**Újabb étrend-kiegészítőket kellett kivonni a forgalomból**

**Ismét nem engedélyezett összetevőket, gyógyszerhatóanyagokat tartalmazó étrend-kiegészítők miatt kellett eljárnia a Nemzeti Élelmiszerlánc-biztonsági Hivatal (Nébih) szakembereinek. A termékek forgalomból történő kivonását minőség-megőrzési időre és gyártási tételazonosítóra tekintet nélkül rendelte el a hatóság.**

Április végén 5 különböző, férfiaknak, potencianövelés elősegítésére szánt étrend-kiegészítő készítményből vettek mintát a Nébih szakemberei. A termékekben nem engedélyezett összetevőket, gyógyszerhatóanyagokat (*Szildenafil, Tadalafil*) mutatott ki a vizsgálat.

Mivel az étrend-kiegészítő készítményeknél nem megengedett a gyógyszerhatóanyag jelenléte, ezért a hatóság elrendelte a termékek forgalomból történő kivonását, valamint a vásárlókhoz már eljutott étrend-kiegészítők azonnali visszahívását.

A *Szildenafil-t* és a *Tadalafil-t* tartalmazó készítmények kiadása Magyarországon ráadásul orvosi rendelvényhez kötött. Orvosi felügyelet nélküli alkalmazásuk egészségügyi kockázattal jár.

Az érintett forgalmazókkal szembeni vizsgálat még folyamatban van.

A hatóság által zárolt, valamint a cégek által eddig visszagyűjtött termékek mennyisége meghaladja az 1100 db-ot, összértékük pedig több mint 6 millió forint.

A Nébih felhívja a forgalmazók figyelmét, hogy az alábbi, kifogásolt készítmények forgalmazása tilos:

|  |  |  |
| --- | --- | --- |
| **Termék megnevezése** | **Forgalmazó** | **Minőség-megőrzési idő,****Gyártási tételazonosító** |
| Horse Power gyógynövényeket tartalmazó étrend-kiegészítő kapszula férfiak részére  | K&K General s.r.o. 21 Imricha, Stúrovo, Szlovákia | 15.06.2023LOT#:HOER190152 |
| XXL Powering Emperor, növényi összetevőket tartalmazó étrend-kiegészítő kapszula férfiak részére | Grow Up (UK) LTD. Merseyside 77-81 Seaview Road, Anglia (Származási hely: Kína) | 22/11/2020LOT: 181123 |
| 69 For Man, növényi kivonatokat tartalmazó étrend-kiegészítő kapszula férfiak részére | Metropol Capital LTD. 52. WILLINGSWORTH ROAD, WEDNESBURY, ENGLAND (Származási hely: Kína) | 16.01.2021. |
| Gin Fizz, növényi kivonatokat tartalmazó étrend-kiegészítő kapszula | Bio Natural Kft., 1034 Budapest, Zápor u. 2/c. | 23.10.2020 |
| Pertinax 3 in 1 étrend-kiegészítő kapszula férfiak részére | K&K General s.r.o. 21 Imricha, Stúrovo, Szlovákia(Származási hely: Kína) | 30.03.2021.Lot #: PEAX180925 |

A hivatal kéri a vásárlókat, amennyiben a fenti készítmények forgalmazását észlelik, a fogyasztók egészségének védelme és a gyors hatósági intézkedések érdekében jelezzék azt a Nébih ZöldSzámán vagy e-mail címén (06-80/263-244, ugyfelszolgalat@nebih.gov.hu).

Az érintett termékek fotói elérhetőek a Nébih honlapján: <https://portal.nebih.gov.hu/-/ujabb-etrend-kiegeszitoket-kellett-kivonni-a-forgalombol>

2019. június 17.

Nemzeti Élelmiszerlánc-biztonsági Hivatal